Giovanni Arpino/Mé Grand Turin
Artorn a la tàula

Mé Grand Turin 
        
Ross come 'l sangh, fòrt come 'l barbera
veuj ricordete adess, mè grand Turin.
An coj ani 'd sagrin 
unica e sola, la Toa blëssa a j’era

I vnisìo dal gnente, da guèra e fam
- carri bestiame, tessere, galera -
fratej mòrt an Russia e Partigian
famije spantià, spërduva ògni bandiera. 

I j’ero pòver, livid, ësbaruvà
gnanca 'n sòld ësla pel, e për rusché
it duvavi surié, brighé, preghé
fin-a l’ùltima gusa dël tò fià

Fumé a vorìa dì na cica an quat
për divertisse, i dovìo rìje 'd pòch,
pë mangé, i mangiavo fin-a ij gat
i j’ero gnun: ij furb come ij fabiòch

Ma na fior i 'l l’avìo e it j’ere Ti Turin,
tajà 'nt l’assel, a l’era Toa bravura
gioventù nòsta, che tuti ij sagrin
it portavi vìa con Toa fàcia dura. 

Toa fàcia d’uvrié, mè Valentin
mè Castijan, Riga, Lòik e col pistin
ëd Gabèt, ch’a -j fasìa vnì tuti fòl
con vint drìbling, e peui a l’era gòl.

Filadèlfia ! Ma chi a sarà 'l vilan
a ciame-lo un camp? L’era na cun-a
dë speranse, 'd vita, 'd rinassensa,
l’era sugné, crijé, l’era la lun-a
l’era la stra dla nòsta chërdensa

It l’has vinciù 'l mond
a vint ani it ses mòrt
Mè Turin grand
mè Turin fòrt

Un-a dle pì famose poesìe che Giuan Arpin (Giovanni Arpino) scritor magistral e giornalista praticament piemontèis ha la tirà fòra dal ver Sentiment Popolar Turinista, a s’antitola: ME GRAND TURIN. Iv la arporto si sota, con tuta la sua ven-a bërlosenta, frissanta dë Stòria nostran-a, e pien-a d’un-a straordinària carëssa a la maravijosa Stòria Granata (tratto da: MONVISO, Settimanale indipendente del pinerolese, 2004).

Leteratura piemontèisa
Poesìa
Giovanni Arpino